
Előterjesztés
a Közgyűlés részére
Tisztelt Közgyűlés!
A Fővárosi Önkormányzat kizárólagos tulajdonát képezi a Budapest X. kerület Gyakorló utcai,az ingatlan-nyilvántartásban 39210/182  hrsz-ú, 8874 m² alapterületű, kivett iskola megjelölésű ingatlan. (1. sz. melléklet)
Budapest Főváros X. kerület Kőbányai Önkormányzat (továbbiakban: Kerület) polgármestere kérelmet nyújtott be a Vagyongazdálkodási Főosztályhoz, melyben tájékoztat arról, hogy részt kíván venni a KEOP-2012-5.5.0/B azonosítószámú, „Épületenergetikai fejlesztések megújuló energiaforrás hasznosításával kombinálva” című pályázaton, és sikeres pályázat esetén fel kívánja újítani az iskola épületét. Ahhoz azonban, hogy a pályázaton részt vehessenek, tulajdonosi hozzájárulás szükséges a Fővárosi Önkormányzat részéről. A Kerület kérelmében úgy nyilatkozott, hogy a tulajdonosi hozzájárulás semmilyen kötelezettséget és költséget nem jelent a Fővárosi Önkormányzat számára. (2. sz. melléklet)
A Kerület tájékoztatása szerint a Nemzeti Fejlesztési Ügynökség 2012. december 12-én pályázati felhívást tett közzé honlapján a Környezet és Energia Operatív Program keretében az „Épületenergetikai fejlesztések megújuló energiaforrás hasznosítással kombinálva” címen, KEOP-2012-5.5.0/B kódszámon.
A Budapest Főváros X. kerület Kőbányai Önkormányzat képviselő testülete 2013.01.17-én tartott rendkívüli ülésén döntött a KEOP-2012-5.5.0/B kódszámú Épületenergetikai fejlesztések megújuló energiaforrás hasznosítással kombinálva” című pályázaton való részvételről (1/2013. (1.17.) KÖKT határozat).
A pályázaton részt vevő Keresztury Dezső Általános Iskola (1106 Budapest, Keresztúri út 7-9., hrsz.: 39210/10 és a 39210/182) két helyrajzi számon található. A Kerület tájékoztatása szerint az intézmény üzemeltetését, fenntartását a Budapest Főváros X. kerület Kőbányai Önkormányzata végzi. 
A pályázat elnyerése esetén az épület energetikai szempontból felújításra kerül, ezáltal az üzemeltetési költségek nagy mértékben csökkenthetők továbbá ezen fejlesztés állagmegóvó, esztétikai jellegű többletet is eredményez.
A Kerület tájékoztatása szerint a projekt során az alábbi fejlesztéseket tervezik elvégezni:
-   Teljes egészében cserére kerülnek az épület rossz műszaki állapotú homlokzati nyílászárói korszerű a mai energetikai követelményeket kielégítő korszerű magas hőszigetelő képességű nyílászárókra (545 db műanyag nyílászáró, 13 db alumínium nyílászáró),
-   teljes felületen felújításra kerül a lapostető szigetelése (hő és csapadékvíz szigetelés) 2158 m2 felületen,
-   a magas tetős régi épületszárny padlás födém hőszigetelése 1473 m2 –en valósul meg,
-   az alulról hülő pincefödém 861 m2 felületen kerül hőszigetelésre,
-   hőszigetelésre kerül a teljes homlokzati felület 4153 m2 felületen, valamint a lábazat 386 m2 felületen,
-   328 db hőledó cseréjével, a hozzá csatlakozó csővezetékek átalakításával valamint a mennyiségi és minőségi szabályzást biztosító gépészeti szerelvények beépítésével felújításra kerül a gépészeti hálózat,
-   a használati melegvíz ellátás gazdaságosabbá tételéhez 2 db napkollektoros rendszert telepítünk a lapostetőre,
-   az elektromos fogyasztás csökkentése érdekében 108 db szolárpanel kerül telepítésre, mely a pályázaton való részvétel egyik kritériumaként szerepel.
A fenti fejlesztések alátámasztásául a Kerület a 3. sz. mellékletként csatolt dokumentumokat bocsátotta rendelkezésünkre, melyet terjedelme miatt elektronikusan mellékeltünk az előterjesztéshez, és amely a TIR rendszerben, illetve a www.budapest.hu portálon megtekinthető.
A Kőbányai Önkormányzat sikeres pályázat esetén a 3. sz. melléklet szerint kívánja felújítani az iskola épületét. 
 A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012.(III.14.) sz. önkormányzati rendelet 24. § a) pontjában foglaltak szerint az ingatlan felett a tulajdonosi jogokat a Fővárosi Közgyűlés gyakorolja.
Határozati javaslat
A Fővárosi Közgyűlés úgy dönt, hogy:




a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló  22/2012.(III.14.) Főv. Kgy. rendelet 24. § a) pontjában foglaltak alapján megadja a tulajdonosi hozzájárulást ahhoz, hogy a Fővárosi Önkormányzat tulajdonában álló Budapest X. kerület Gyakorló utcai,az ingatlan-nyilvántartásban 39210/182  hrsz-ú ingatlan tekintetében a Budapest Főváros X. kerület Kőbányai Önkormányzat pályázatot nyújthasson be a KEOP-2012-5.5.0/B azonosítószámú, „Épületenergetikai fejlesztések megújuló energiaforrás hasznosításával kombinálva” című pályázatára a 3. sz. mellékletben csatolt dokumentumok alapján. 
A pályázat benyújtását és a tulajdonosi hozzájárulás érvényességét az alábbi feltételekhez köti:
a) a munkálatok elvégzése a Fővárosi Önkormányzat számára pénzügyi vagy egyéb kötelezettséggel nem járhat. 
b) a Fővárosi Önkormányzat tulajdonosi hozzájárulása kizárólag a Budapest Főváros X. kerület Kőbányai Önkormányzat pályázaton történő részvételéhez használható fel. 
c) a Budapest Főváros X. kerület Kőbányai Önkormányzat 2013. január 28-án kelt levelében foglalt nyilatkozat szerint „a tulajdonosi hozzájárulás semmilyen kötelezettséget és költséget nem jelent a Fővárosi Önkormányzat számára”, ennek megfelelően a pályázat útján történő beruházás megvalósítása Budapest Főváros X. kerület Kőbányai Önkormányzat javára a Fővárosi Önkormányzattal szemben tulajdonosi, megtérítési vagy egyéb igényeket nem keletkeztethet. 
Fenti feltételekben foglaltak sérelme esetén a tulajdonosi hozzájárulás érvényét veszti.
Jelen hozzájárulás nem mentesíti Budapest Főváros X. kerület Kőbányai Önkormányzatát a munkálatok elvégzéséhez szükséges egyéb engedélyek beszerzési kötelezettsége alól.
A Közgyűlés felkéri a Főpolgármestert az előterjesztés 4. számú mellékleteként csatolt tulajdonosi hozzájárulás aláírására.
határidő:	30 nap
felelős: 	főpolgármester


Határozathozatal módja: egyszerű szavazattöbbség

